कांग्रेस: नेतृत्व नया लेकिन गुटबाजी जस की तस: कांग्रेस ने 25 साल में सबसे अच्छा प्रदर्शन करते हुए विधानसभा चुनाव में 78 सीटें जीतीं। पार्टी युवा और नए नेतृत्व में काम कर रही है। ऐसे में प्रदेश के नए नेतृत्व के लिए लोकसभा चुनाव अग्निपरीक्षा के समान है। क्योंकि नेतृत्व भले ही बदल गया हो, पर वर्षों पुरानी गुटबंदी और खींचतान जस के तस हैं। दूसरी ओर कुंवरजी बावलिया के पार्टी छोड़ने के बाद मेहसाणा के पूर्व सांसद जीवाभाई पटेल ने भी तवज्जो न मिलने से व्यथित होने की बात कही है। सौराष्ट्र में कोली समाज निर्णायक वोट बैंक है। सुरेन्द्रनगर, भावनगर, जूनागढ़ एवं राजकोट सीट पर कोली समाज के वोट ही हार-जीत तय करते हैं। कांग्रेस को भी अच्छा प्रदर्शन करने के लिए नाराज नेताओं को साधना होगा और उनमें संतुलन बिठाना होगा।